**Za kompetentne kadre kmetijskih in živilskih podjetjih ter večjo prepoznavnost teh poklicev**

*Sporočilo za medije*

***Ljubljana, 19. marec 2021 – Zbornica kmetijskih in živilskih podjetij pri GZS je ustanovila Odbor za razvoj človeških virov, ki bo usmerjal razvoj kompetentnih kadrov v kmetijskih in živilskih podjetjih, sooblikoval strategijo upravljanja s kadri in si prizadeval za večjo prepoznavnost ter promocijo kmetijskih in živilskih poklicev. Podjetja so se povezala tudi s ciljem, da se v podjetjih agroživilstva zaposli več ustrezno usposobljene delovne sile.***

V kmetijskih in živilskih podjetjih močno primanjkuje ustrezno usposobljenega in izobraženega kadra, zato je nujno sistematsko pristopiti k organiziranju politike upravljanja s kadri. Poznamo tudi nekaj primerov dobrega kadrovskega upravljanja v teh podjetjih, vendar pa se v večini podjetij kadrovniki, če jih kmetijsko ali živilsko podjetje ima, praviloma ukvarjajo s tekočimi problemi in izzivi podjetja in kratkoročnimi politikami, primanjkuje pa jim časa za kreiranje dolgoročnih ukrepov in strategij.

Zato so bili predstavniki 11 podjetij (Dana, Evrosad, Hlebček, Ljubljanske mlekarne, Medex, Mercator Emba, Radenska, Skupina Don Don, Skupina Farme Ihan, Skupina Panvita in Skupina Žito) enotni, da potrebujejo sodelovanje in povezovanje in da je Odbor za razvoj človeških virov tisto telo, ki ga potrebujejo za strateško upravljanje politik na področju kompetenc ter promocijo agroživilskih poklicev. Predsedovanje Odboru je prevzela **Nina Martinjak**, direktorica splošno kadrovskega in pravnega področja v podjetju Žito, ki je ob ustanovitvi odbora povedala: *»V veliko čast mi je, da sem prevzela vlogo prve predsednice Odbora za razvoj človeških virov na Zbornici kmetijskih in živilskih podjetij. Vlogo sprejemam z veliko odgovornostjo, hkrati pa se veselim izzivov in priložnosti, ki jih prinaša novoustanovljeni odbor za razvoj kadrovske funkcije kot strateške funkcije v podjetju. Prepoznavam tudi številne dobre priložnosti za promocijo živilskih poklicev, sodelovanje z izobraževalnimi ustanovami in deljenje dobrih praks na kadrovskem področju. Veseli me tudi, da je Žitov program spodbujanja zdravega načina življenja in prehranjevanja med zaposlenimi, ki smo ga poimenovali »Žitnica zdravja«, na Odboru že bil prepoznan kot eden izmed primerov pozitivnih dobrih praks za zaposlene.«*

**Dr. Tatjana Zagorc,** direktorica Zbornice kmetijskih in živilskih podjetij pri GZS je ustanovitev Odbora za razvoj človeških virov v kmetijstvu in živilstvu pospremila z besedami: *»Na naši zbornici se z razvojem kadrov veliko ukvarjamo, saj se zavedamo pomena dobro usposobljenih kadrov za učinkovit razvoj in konkurenčnost podjetij. Že pred leti smo prepoznali potrebe podjetij na področju kadrov in težave s katerimi se srečujejo, zato smo začeli z izobraževanjem kadrov za potrebe podjetij v okviru dveh projektov SRIP Hrana in KOC Hrana. Podjetja se zelo pozitivno odzivajo na izobraževanja, ki jih zanje in za njihove zaposlene organiziramo na zbornici. Z Odborom naše delo nadgrajujemo. Vzpostavili smo dobre odnose z odgovornimi za upravljanje s kadri v posameznih podjetjih in okrepili sodelovanje s pristojnimi institucijami znanja in politike. V naše vrste želimo privabiti več mladih, ki se bodo navduševali nad agroživilskimi poklici in spodbuditi izobraževalne organizacije, da prisluhnejo potrebam trga in podjetij. Zagotoviti želimo tudi boljše in ciljno usmerjeno financiranje izobraževanj zaposlenih. Novo nastali Odbor pomeni nadgradnjo in strateško dopolnitev našega dela, ki bo usmerjal politike razvoja kadrov v kmetijstvu in živilstvu in nam še bolj približal potrebe podjetij.«*

 Zbornica kmetijskih in živilskih podjetij pri GZS

\*\*\*

Dodatne informacije:

mag. Tina Buh, tina.buh@gzs.si;

sekretarka Odbora za razvoj človeških virov